Duisende pendelaars wéér gestrand ná kabeldiefstal  Argieffoto: Facebook via Metrorail Gauteng. Metrorail-treindienste tussen Pretoria en Johannesburg is Woensdagoggend erg ontwrig as gevolg van kabeldiefstal. Lillian Mofokeng, woordvoerder van Metrorail in Gauteng, het in ŉ verklaring gesê die oorhoofse kraglyn by Irene is in albei rigtings geknip en gesteel. “As gevolg daarvan kan treine nie na en van Pretoria beweeg totdat tegnici in staat is om die gesteelde kabel te vervang nie,” het Mofokeng gesê. Mofokeng het gesê dit is nou die tweede agtereenvolgende dag wat duisende pendelaars se reisreëlings beïnvloed word as gevolg van kabeldiefstal op dié roete. “Wat ŉ reusebekommernis is, is die feit dat misdadigers nou albei lyne teiken om seker te maak die treinstelsel is ‘verlam’ in spitstye.” Metrorail het ŉ beroep gedoen op wetstoepassingsagentskappe om hulle by te staan in die bevegting van dié kriminaliteit wat volgens Goodman Matampo, waarnemende provinsiale bestuurder van Metrorail in Gauteng, binnekort kan lei tot die ineenstorting van die spoorstelsel en die ekonomie van die provinsie negatief beïnvloed. Busse word tans gereël om kaartjiehouers by te staan met vervoer tussen Olifantsfontein en Irene se stasies. “Metrorail-tegnici is tans in die geaffekteerde areas besig om die skade te assesseer met die oog op die vervanging van die gesteelde kabels.” Metrorail het om verskoning gevra vir die ongerief wat dié situasie veroorsaak het en het vir geduld gepleit terwyl die tegnici aan die probleem werk. Hulle het ook pendelaars versoek om enige kriminele aktiwiteite wat hul waarneem aan beskermingsdienste by die stasies of hul naaste polisiestasie aan te meld.